钦定古今图书集成/明伦汇编/官常典/第527卷 > 张弘范
## 钦定古今图书集成/明伦汇编/官常典/第527卷 > 张弘范

按《元史》本传：“弘范，字仲畴，柔第九子也。善马槊，颇能
为歌诗。年二十时，兄顺天路总管弘略上计寿阳行
都，留弘范摄府事，吏民服其明决。蒙古军所过肆暴，
弘范杖遣之，入其境，无敢犯者。中统初，授御用局总
管。三年，改行军总管，从亲王哈必赤讨李璮于济南。
柔戒之曰：‘汝围城勿避险地，汝无怠心，则兵必致死。
主者虑其险，苟有来犯，必赴救，可因以立功。勉之’！”弘
范营城西，璮出军突诸将营，独不向弘范。弘范曰：“我
营险地，璮乃示弱于我，必以奇兵来袭，谓我弗悟也。”
遂筑长垒，内伏甲士，而外为壕，开东门以待之。夜，令
士卒浚壕益深广，璮不知也。明日，果拥飞桥来攻，未
及岸，军陷壕中，得跨壕而上者突入垒门，遇伏皆死，
降两贼将。柔闻之曰：“真吾子也。”璮既诛，朝廷惩璮尽
专兵民之权，故能为乱。议罢大藩子弟之在官者，弘
范例罢。至元元年，弘略既入宿卫，帝召见，意其兄弟
有可代守顺天者，且念弘范有济南之功，授顺天路
管民总管，佩金虎符。二年，移守大名。岁大水，漂没庐
舍，租税无从出，弘范辄免之。朝廷罪其专擅，弘范请
入见，进曰：“臣以为朝廷储小仓，不若储之大仓。”帝曰：
“何说也？”对曰：“今岁水潦不收，而必责民输，仓库虽实，
而民死亡殆尽，明年租将安出？曷若活其民使不致
逃亡，则岁有恒收，非陛下大仓库乎？”帝曰：“知体，其勿
问。”六年，括诸道兵，围宋襄阳，授益都淄莱等路行军
万户，复佩金虎符。朝廷以益都兵乃李璮所教练之
卒，勇悍难制，故命领之，戍鹿门堡，以断宋饷道，且绝
郢之救兵。弘范建言曰：“国家取襄阳，为延久之计者，
所以重人命，而欲其自毙也。曩者，夏贵乘江涨送衣
粮入城，我师坐视，无御之者，而其境南接江陵、归、峡，
商贩行旅士卒络绎不绝，宁有自毙之时乎？宜城万
山以断其西，栅灌子滩以绝其东，则庶几速毙之道
也。”帅府奏用其言，移弘范兵千人戍万山。既城，与将
士较射，出东门，宋师奄至，将佐皆谓众寡不敌，宜入
城自守。弘范曰：“吾与诸君在此何事，敌至将不战乎？
敢言退者死！”即擐甲上马，立遣偏将李庭当其前，他
将攻其后，亲率二百骑为长阵，令曰：“闻吾鼓则进，未
鼓勿动。”宋军步骑相间突阵，弘范军不动，再进再却。
弘范曰：“彼气衰矣。”鼓之前后奋击，宋师奔溃。八年，筑
一字城，逼襄阳，破樊城外郭。九年，攻樊城，流矢中其
肘，裹疮见主帅曰：“襄、樊相为唇齿，故不可破。若截江
道，断其援兵，水陆夹攻，樊必破矣。樊破，则襄阳何所
恃？”从之。明日，复出锐卒先登，遂拔之。襄阳既下，偕宋
将吕文焕入觐，赐锦衣、白金、宝鞍，将校行赏有差。十
一年，丞相伯颜伐宋，弘范率左部诸军循汉江，东略
郢西，南攻武矶堡，取之。北兵渡江，弘范为前锋。宋相
贾似道督兵阻芜湖，殿帅孙虎臣据丁家洲，弘范转
战而前，诸军继之，宋师溃，弘范长驱至建康。十二年
五月，帝遣使谕丞相毋轻敌贪进，方暑，其少驻以待。
弘范进曰：“圣恩待士卒诚厚，然缓急之宜，非可遥度。
今敌已夺气，正当乘破竹之势，取之无遗策矣。岂宜
迂缓，使敌得为计耶？”丞相然之，驰驿至阙，面论形势，
得旨进师。十二年，次瓜洲，分兵立栅，据其要害。扬州
都统姜才所统兵，劲悍善战，至是，以二万人出扬子
桥，弘范佐都元帅阿术御之，与宋兵夹水阵。弘范以
十三骑径度冲之，阵坚不动，弘范引却，一骑跃马挥
刀，直趋弘范。弘范旋辔，反迎刺之，应手顿毙马下，其
众溃乱。追至城门，斩首万馀级，自相蹂藉，溺死者过
半。宋将张世杰、孙虎臣等率水军于焦山决战，弘范
以一军从旁横冲之，宋师遂败。追至圌山之东，夺战
舰八十艘，俘馘千数。上其功，改亳州万户。后赐名拔
都。从中书左丞董文炳由海道会丞相伯颜，进次近
郊。宋主上降表，以“伯侄”为称，往返未决。弘范将命入
城，数其大臣之罪，皆屈服，竟取《称臣降表》来上。十三
年，台州叛，讨平之，诛其为首者而已。十四年，师还，授镇国上将军、江东道宣慰使。十五年，宋张世杰立广
王昺于海上，闽、广响应，俾弘范往平之，授蒙古汉军
都元帅。陛辞，奏曰：“汉人无统蒙古军者，乞以蒙古信
臣为首帅。”帝曰：“汝知而父与察罕之事乎？其破安丰
也，汝父欲留兵守之，察罕不从。师既南，安丰复为宋
有，进退几失据，汝父深悔恨，良由委任不专故也，岂
可使汝复有汝父之悔乎！今付汝大事，能以汝父之
心为心，则予汝嘉面。”赐锦衣玉带，弘范不受，以剑甲
为请。帝出武库剑甲，听其自择，且谕之曰：“剑，汝之副
也，不用令者以此处之。”将行，荐李恒为己贰，从之。至
扬州，选将校水陆二万，分道南征。以弟弘正为先锋，
戒之曰：“选汝骁勇，非私汝也。军法重，我不敢以私挠，
公勉之。”弘正所向克捷。进攻三江寨，寨据隘，乘高不
可近，因连兵向之，寨中持满以待。弘范下令，下马治
朝食，若将持久者，持满者疑不敢动，而他寨不虞也。
忽麾军连拔数寨，回𢭏三江，尽拔之。至漳州，军其东
门，命别将攻南门。西门乃乘虚破其北门，拔之。攻鲍
浦寨，又拔之。由是濒海郡邑，皆望风降附。获宋丞相
文天祥于五坡岭，使之拜不屈。弘范义之，待以宾礼，
送至京师。获宋礼部侍郎邓光荐，命子珪师事之。十
六年正月庚戌，由潮阳港发舶入海，至甲子门，获宋
斥候将刘青、顾凯，乃知广王所在。辛酉，次崖山，宋军
千馀艘碇海中，建楼橹其上，隐然坚壁也。弘范引舟
师赴之。崖山东西对峙，其北水浅舟胶，非潮来不可
进，乃由山之东转南入大洋，始得逼其舟，又出奇兵
断其汲路，烧其宫室。世杰有甥在弘范军中，三使招
之，世杰不从。甲戌，李恒自广州至，授以战舰二，使守
北面。二月癸未，将战，或请先用炮，弘范曰：“火起则舟
散，不如战也。”明日，四分其军，军其东南北三面。弘范
自将一军，相去里馀，下令曰：“宋舟潮至必东遁，急攻
之，勿令得去，闻吾乐作乃战，违令者斩！”先麾北面一
军，乘潮而战，不克，李恒等顺潮而退。乐作，宋将以为
且宴，少懈，弘范舟师犯其前，众继之。豫构战楼于舟
尾，以布幕障之，命将士负盾而伏，令之曰：“闻金声起
战，先金而妄动者死。飞矢集如猬，伏盾者不动。”舟将
接，《呜金》撤障，弓弩火石交作，顷刻并破七舟，宋师大
溃。宋臣抱其主昺赴水死，获其符玺印章。世杰先遁，
李恒追至大洋不及。世杰走交趾，风坏舟，死海陵港。
其馀将吏皆降，岭海悉平。磨崖山之阳。勒石纪功而
还。十月入朝，赐宴内殿，慰劳甚厚。未几，瘴疠疾作，帝
命尚医诊视，遣近臣临议用药，敕卫士、监门，止杂人
毋扰其病。病甚，沐浴，易衣冠，扶掖至中庭，面阙再拜，
退坐，命酒作乐，与亲故言别，出所赐剑甲命付嗣子
珪曰：“汝父以是立功，汝佩服勿忘也。”语竟，端坐而卒，
年四十三。赠银青荣禄大夫、平章政事，谥武略。至大
四年，加赠推忠效节翊运功臣、太师、开府仪同三司、
上柱国、齐国公，改谥“忠武。”延祐六年，加保大功臣，加
封淮阳王，谥“献武。”子珪，自有传。